b'\n_START_ARTICLE_\nUsbekistan\n_START_SECTION_\nHistorie\n_START_PARAGRAPH_\nDen f\xc3\xb8rste befolkning i det omr\xc3\xa5de, der udg\xc3\xb8r nutidens Usbekistan, var sogdiere, et indoeurop\xc3\xa6isk folkeslag, som ofte knyttes til skyterne. Tyrkiske folkegrupper kom til omr\xc3\xa5det ca. 200 e.Kr. fra Altaj, en bjergk\xc3\xa6de mod nord\xc3\xb8st. Traditionelt har det v\xc3\xa6ret et skel mellem de fastboende og de nomadiske folk i omr\xc3\xa5det, hvor en overv\xc3\xa6gt af bybefolkningen var persisktalende, mens de nomadiske grupper talte et tyrko-tatarisk sprog. Araberne invaderede landet i 700- og 800-tallet og indf\xc3\xb8rte Islam. Djengis Khan erobrede omr\xc3\xa5det i 1200-tallet, og hans efterkommere sad p\xc3\xa5 magten til 1350-erne._NEWLINE_Amir Timur (bedre kendt som Timur Lenk) erobrede et enormt omr\xc3\xa5de fra sit hoveds\xc3\xa6de i Samarkand, men efter hans d\xc3\xb8d i 1405 form\xc3\xa5ede det timuridske dynasti ikke at forsvare riget, der blev opl\xc3\xb8st. Tiden under og efter Amir Timur var en blomstringstid for omr\xc3\xa5det, som udg\xc3\xb8r nutidens Usbekistan, med en r\xc3\xa6kke videnskabsm\xc3\xa6nd, kendte digtere og fyrster. Amir Timurs rige strakte sig til Ruslands gr\xc3\xa6nser, til Indien, gennem Persien og til Syrien. I vesten har Timur ofte v\xc3\xa6ret synonymt med orientalsk brutalitet, og han har v\xc3\xa6ret specielt kendt for sin totale udslettelse af hele byer og store massakrer. I en r\xc3\xa6kke byer lod Timur bygge store monumenter, der vidnede om hans regering, s\xc3\xa6rligt i Samarkand (Registan-komplekset) og Shakrisabz ved syd-gr\xc3\xa6nsen af Usbekistan._NEWLINE_I slutningen af 1400-tallet blev den timuridiske dominans brudt af en tyrkisk stammef\xc3\xb8deration, der erobrede Transoxanien under ledelse af khan Shaybani og etablerede usbekiske dynastier i Turkestan. Denne stammef\xc3\xb8deration, der havde sit hjemland l\xc3\xa6ngere mod nordvest ved gr\xc3\xa6nsen mellem dagens vestlige Kasakhstan og Rusland, blev kaldt usbek og har givet navn til de moderne usbekere.\n_START_SECTION_\nRuslands erobring og kolonisering\n_START_PARAGRAPH_\nDa zarens tropper ankom i 1860\'erne, var omr\xc3\xa5det delt i emiratet Bukhara  og i to khanater, Kokand og Khiva. Da silkevejen mistede sin vigtige stilling efter s\xc3\xb8vejen til Asien var opdaget, blev Centralasien en bagvej, og dermed mindre eksponeret for verden udenfor. En f\xc3\xb8lge  var, at omr\xc3\xa5dets forskellige lande udviklede sig langsomt. Den \xc3\xb8verste leder var emiren eller khanen med n\xc3\xa6rmest ubegr\xc3\xa6nset magt. Han var igen n\xc3\xa6rt allieret med mullaherne som, specielt i Khiva og Bukhara, overv\xc3\xa5gede et strengt religi\xc3\xb8st samfund baseret p\xc3\xa5 en feudal samfundsstruktur med livegne og vasaller under emiren/khanen. Kulturelt har omr\xc3\xa5det v\xc3\xa6ret et sk\xc3\xa6ringspunkt mellem den tyrkiske og den persiske verden. Efterh\xc3\xa5nden kom de tyrkiske grupper i flertal, mens persisk forblev hof- og administrationssprog. Fra tiden omkring Amir Timur blev det tyrkiske skriftsprog Tsjagatai skabt og fungerede som litteratursprog til 1920. _NEWLINE_Ved russernes erobring bestod befolkningen af tre hovedgrupper: den persisk-talende befolkning, efterkommerne fra Shaybanis invasion og den oprindelige tyrko-tatarisk-talende befolkning (alts\xc3\xa5 f\xc3\xb8r Shaybanis invasion). Blandt den fastboende og den nomadiske befolkning eksisterede persisk- og tyrko-tatarisk-talende blandt hinanden, og sprog fungerede i ringe udstr\xc3\xa6kning som identitetsmark\xc3\xb8r: Flersprogethed var snarere normen end undtagelsen._NEWLINE_Fra kerneomr\xc3\xa5det i det centrale Rusland var det det russiske imperium fra middelalderen  til 1. verdenskrig i kontinuerlig v\xc3\xa6kst. I det 16. og 17. \xc3\xa5rhundrede blev omr\xc3\xa5det \xc3\xb8st for Ural og helt til Stillehavet underlagt fyrsten i Moskva; omr\xc3\xa5det som oftest er kendt som Sibirien. I 1700-tallet blev store dele af nutidens Kasakhstan erobret. Men det var f\xc3\xb8rst i 1850\'erne, at Rusland s\xc3\xa5 interesse i kontrol over det, som i dag er Usbekistan. Bukhara og Khiva var et stort marked for russiske slaver, der var tilfangetaget i omr\xc3\xa5det omkring Det kaspiske Hav. Rusland \xc3\xb8nskede at befri dem og standse slavebinding af russere. Russerne s\xc3\xa5 ogs\xc3\xa5 med interesse p\xc3\xa5 kontrol med handelsmuligheder i byerne i Bukhara og omegn og specielt som mulige omr\xc3\xa5der for bomuldsproduktion. Til sidst kom den sp\xc3\xa6ndte situation mellem England og Rusland, blandt andet materialiseret gennem Krimkrigen. Rusland ville derfor underl\xc3\xa6gge sig Centralasien b\xc3\xa5de for at have muligheden til at falde England i ryggen over Britisk Indien samt hindre engelsk kolonisering af omr\xc3\xa5det. Den britisk-russiske kamp om kontrol over Centralasien er i engelsk litteratur kendt som \xe2\x80\x9dThe Great Game\xe2\x80\x9d. Wakhan-korridoren, som med f\xc3\xa5 kilometer skilte britisk Indien (nu Pakistan) og russisk Centralasien (i dag Tadsjikistan), er et resultat af denne konflikt, hvor korridoren hindrede en f\xc3\xa6lles gr\xc3\xa6nse mellem det russiske og det engelske imperium over det neutrale Afghanistan._NEWLINE_I 1870\'erne erobrede Det Russiske Kejserrige khanatet Kokand, der blev indlemmet i Ferganskaja oblast, mens de gjorde Bukhara og Khiva til protektorater. Omr\xc3\xa5det blev med tiden integreret i den russiske \xc3\xb8konomi, hvor is\xc3\xa6r bomuldsproduktion blev fremmet. Bomuldsproduktionen forandrede den tidligere samfundsstruktur radikalt uden dog at \xc3\xa6ndre stillingen for khanene og emiren. Erobringen forenklede kontakten med andre muslimske folkeslag i zarimperiet (specielt med tatarerne), hvilket igen gjorde omr\xc3\xa5det mere eksponeret for verden udenfor. N\xc3\xa5r det gjaldt selve erobringen, var det en r\xc3\xa6kke slag mellem emirens og zarens tropper, og modstanden var til tider h\xc3\xa5rd mod russerne. Til trods for at betegnelsen kolonial kan beskrive forholdet, m\xc3\xa5 det st\xc3\xa6rke indre selvstyre fremh\xc3\xa6ves. Russiske kolonimyndigheder blandede sig kun lidet i indbyggernes liv, s\xc3\xa5fremt ro og orden blev opretholdt. Med erobringen fulgte ogs\xc3\xa5 en st\xc3\xb8rre tilflytning af indbyggere fra resten af det russiske imperium, specielt af slaviske folk, men ogs\xc3\xa5 af andre. Tilflytningen var s\xc3\xa6rligt st\xc3\xa6rkt fra \xc3\xa5r 1900 og vedvarede ogs\xc3\xa5 under Sovjetunionen. Under de ca. 50 \xc3\xa5r med zarstyre var der ogs\xc3\xa5 en r\xc3\xa6kke opr\xc3\xb8r, for eksempel i Kokand i 1874, Andijan i 1898 og over hele Turkestan i 1916._NEWLINE_I 1924 blev Centralasien delt op i f\xc3\xb8rst to sovjetrepublikker, den turkmenske og den usbekiske (som til 1929 inkluderede det senere Tadsjikistan), senere til fem (den Kirgisiske republik og Kasakhstan var f\xc3\xb8rst en enhed under RSFSR). Gr\xc3\xa6nsedragningen tog ingen hensyn til tidligere politiske gr\xc3\xa6nser men baserede sig p\xc3\xa5 kulturelle og specielt lingvistiske kriterier. Tidligere har vestlige forskere kritiseret bolsjevikerne for med brug af klassisk del-og-hersk-metode, at tr\xc3\xa6kke kunstige gr\xc3\xa6nser efter eget forgodtbefindende. Senere \xc3\xa5rs forskning har vist, at centralasiatiske eliter til dels var medvirkende i denne proces. Der er dog ingen tvivl om, at gr\xc3\xa6nsedragningen foregik efter bolsjevikkernes \xc3\xb8nsker, og at b\xc3\xa5de realpolitiske og ideologiske \xc3\xa5rsager l\xc3\xa5 til grund.\n_START_SECTION_\nSovjetstyret\n_START_PARAGRAPH_\nBolsjevikstyret f\xc3\xb8rte til et enormt brud med det gamle samfund. Frem til 1938 var den tidligere jadidist Faizulla Khodjajev f\xc3\xb8rstesekret\xc3\xa6r i Usbekistans kommunistparti (UzKP), men han blev skudt under terroren, anklaget for at v\xc3\xa6re "trotskist" og "h\xc3\xb8jredrejet". Fra 1959 til 1983 var Sjarof Rasjidov UzKPs f\xc3\xb8rstesekret\xc3\xa6r og hans lange regeringstid pr\xc3\xa6gede republikken: Selv om en del af politikken blev styret lokalt, var det i realiteten kadrer sendt fra Moskva (slavere), som regerede. Andensekret\xc3\xa6rer i parti og styre var som regel europ\xc3\xa6ere, og de tils\xc3\xa5, at politikken var i tr\xc3\xa5d med Moskvas m\xc3\xa5l. \xc3\x98konomisk afspejlede udviklingen i den usbekiske socialistiske sovjetrepublik (Usbekiske SSR) den i Sovjetunionen. Jordbrugskollektiver (Kolkoser) blev oprettet og specielt blev bomuldsproduktion prioriteret som igen blev en enorm industri p\xc3\xa5 bekostning af almindeligt jordbrug. Til trods for de negative sider ved det sovjetiske styre medf\xc3\xb8rte bolsjevikisk politik en st\xc3\xa6rk modernisering af samfundet. Den gennemsnitlige levestandard steg betragteligt. Det samme gjorde l\xc3\xa6se- og skrivekundskaberne. Et udbredt kulturelt tilbud som tidsskrifter, teater, musik etc. for hele befolkningen, som kendetegnede Sovjetunionen, gjorde sig ogs\xc3\xa5 g\xc3\xa6ldende i Usbekiske SSR. Sovjetunionen lagde ogs\xc3\xa5 st\xc3\xa6rk v\xc3\xa6gt p\xc3\xa5 velf\xc3\xa6rdstilbud s\xc3\xa5ledes, at omr\xc3\xa5det havde et udbredt sundhedsv\xc3\xa6sen, hvilket f\xc3\xb8rte til en st\xc3\xa6rk befolkningsv\xc3\xa6kst.\n_START_SECTION_\nSelvst\xc3\xa6ndig stat\n_START_PARAGRAPH_\nDen 1. september 1991 erkl\xc3\xa6rede Usbekistan n\xc3\xb8lende sin uafh\xc3\xa6ngighed fra Sovjetunionen. Mens de baltiske stater f\xc3\xb8rte an i kampen for uafh\xc3\xa6ngighed,udn\xc3\xa6vnt var Centralasien bange for den. "Centrifugalkr\xc3\xa6fterne som tr\xc3\xa6kker unionen fra hinanden var svagest i Centralasien. En god stund efter kupfors\xc3\xb8get i august 1991 troede alle central-asiatiske ledere, at unionen p\xc3\xa5 en eller anden ud_NEWLINE_Etter Karimovs d\xc3\xb8d blev Sjavkat Mirzijajev udpeget til at lede begravelseskomiteen, et signal om at han var \xc3\xb8nsket som Karimovs efterf\xc3\xb8lger. Han blev udn\xc3\xa6vnt som midlertidig pr\xc3\xa6sident 8. september og valgt til pr\xc3\xa6sident 4. desember 2016 med 88,6\xc2\xa0% af stemmerne.\n_START_SECTION_\nGeografi\n_START_PARAGRAPH_\nUsbekistan  afgr\xc3\xa6nses omtrent af floderne Syr-Darja og Amu-Darja, det vil sige geografisk omtrent modsvarende det antikke omr\xc3\xa5de Transoxanien. I \xc3\xb8st ligger den frugtbare og t\xc3\xa6tbefolkede Ferganadalen. I nordvestlige Usbekistan ligger Arals\xc3\xb8en._NEWLINE_Landet er en dobbelt-indlandsstat, det vil sige at for at f\xc3\xa5 adgang til havet m\xc3\xa5 transport ske gennem to andre stater. Det eneste andet land i verden, som er dobbelt indlandsstat, er Liechtenstein._NEWLINE_Store dele af det centrale Usbekistan d\xc3\xa6kkes af \xc3\xb8rken Kyzyl Kum. Omkring 10\xc2\xa0% af arealet er t\xc3\xa6t kultiverede, irrigerede floddale. Usbekistan er rigt p\xc3\xa5 mineraler og rummer blandt andet verdens st\xc3\xb8rste guldmine.\n_START_SECTION_\nKlima\n_START_PARAGRAPH_\nLandet har et tempereret, t\xc3\xb8rt fastlandsklima. Et af de alvorligste milj\xc3\xb8problemer er de st\xc3\xb8vskyer, som opst\xc3\xa5r i \xc3\xb8rkenen Kara Kum i syd, ofte i forbindelse med t\xc3\xb8rke som giver liden eller ingen nedb\xc3\xb8r. Omr\xc3\xa5det omkring de nord\xc3\xb8stlige bjergk\xc3\xa6der som i Tasjkent har st\xc3\xb8rst chance for at f\xc3\xa5 nedb\xc3\xb8r i form af sne eller regn. Dette omr\xc3\xa5de har derimod episoder med, at f\xc3\xb8nvinde giver nogle varmere dage og et ophold fra kulden fra Sibirien. Endog de centrale \xc3\xb8rkenomr\xc3\xa5der f\xc3\xa5r nogle dage med let snefald. Under sommeren er luften fugtig, men s\xc3\xa5 godt som uden nedb\xc3\xb8r. Den relative fugtighed er lav eftersom temperaturen er h\xc3\xb8j; visse dage kan det blive op til 45\xc2\xb0C. Efter\xc3\xa5ret kommer brat og medf\xc3\xb8rer lavere temperaturer og ringere nedb\xc3\xb8r.\n_START_SECTION_\nDemografi\n_START_PARAGRAPH_\nUsbekistan har Centralasiens st\xc3\xb8rste befolkning med 25 millioner mennesker koncentreret i syd og \xc3\xb8st. Det er n\xc3\xa6sten halvdelen af regionens befolkning. Usbekistan var en af de fattigste republikker i Sovjetunionen: Store dele af befolkningen var sysselsat med at dyrke bomuld i sm\xc3\xa5 bondesamfund. Befolkningen forts\xc3\xa6tter at v\xc3\xa6re hovedsagelig bondesamfund og afh\xc3\xa6ngig af landbrug.\n_START_SECTION_\nFolkegrupper\n_START_PARAGRAPH_\nUsbekere er med 80\xc2\xa0% af befolkningen den dominerende etniske gruppe. Andre etniske grupper er russere 5,5\xc2\xa0%, tadsjiker 5\xc2\xa0%, kasakhstanere 3\xc2\xa0%, karakalpakere 2,5\xc2\xa0% og tatarer 1,5\xc2\xa0%.\n_START_SECTION_\nSprog\n_START_PARAGRAPH_\nUsbekisk er det officielle sprog, men russisk er et uofficielt sprog for kommunikation p\xc3\xa5 tv\xc3\xa6rs af de etniske grupper for daglige styre og i forretningsbrug.\n_START_SECTION_\nReligion\n_START_PARAGRAPH_\nNationen best\xc3\xa5r af 88\xc2\xa0% sunnimuslimer og 9\xc2\xa0% \xc3\xb8stlige ortodokse.\n_START_SECTION_\nPolitik og administration\n_START_PARAGRAPH_\nForfatningsm\xc3\xa6ssigt st\xc3\xa5r regeringen i Usbekistan for princippet om magtens tredeling, ytringsfrihed og repr\xc3\xa6sentativt styre. I realiteten har den ud\xc3\xb8vende magt dog n\xc3\xa6sten al magt. Den d\xc3\xb8mmende magt mangler uafh\xc3\xa6ngighed og den lovgivende, som bare m\xc3\xb8des nogle dage hvert \xc3\xa5r, har liden magt til at p\xc3\xa5virke lovene._NEWLINE_Folkeafstemningen i 2002 indeholdt ogs\xc3\xa5 en plan for at etablere et tokammerparlament. Bygningen, som skal huse det nye parlament, er under opf\xc3\xb8relse. Valget til det nye tokammersystem blev holdt 26. december 2002, men ingen reelle, uafh\xc3\xa6ngige oppositionskandidater eller partier fik mulighed for at deltage. OSCE\'s observationsrepr\xc3\xa6sentanter konkluderede, at valgene l\xc3\xa5 betydeligt under OSCE\'s og andre internationale standarder for demokratiske valg og ikke indfriede landets forpligtelser over for OSCE\'s grundlag. _NEWLINE_Flere politiske partier er blevet grundlagt med regeringens godkendelse, men har  ikke vist interesse for at st\xc3\xa5 for alternativer til regeringens politik. Ligeledes er flere medier (radio, TV, aviser) blevet oprettet p\xc3\xa5 lignende vis, men disse forbliver enten under regeringens kontrol eller behandler bare sj\xc3\xa6ldent politiske temaer. Uafh\xc3\xa6ngige politiske partier har f\xc3\xa5et lov til at organisere sig, rekruttere medlemmer og holde konventer og pressekonferencer, men er blevet n\xc3\xa6gtet at registrere sig under restriktive registrerings-procedurer. Et bombeangreb den 28. marts-1. april 2004 i Tasjkent og Bukhara blev udf\xc3\xb8rt af ukendte. Regeringens reaktion p\xc3\xa5 angrebene har v\xc3\xa6ret begr\xc3\xa6nsede.\n_START_SECTION_\nMenneskerettigheder\n_START_PARAGRAPH_\nUsbekistan er nominelt et demokrati, men er blevet beskrevet som en politistat. Flere prominente opponenter til regeringen er flygtet, og andre er blevet arresteret. Regeringen sl\xc3\xa5r h\xc3\xa5rdt ned p\xc3\xa5 alle, som den mist\xc3\xa6nker for islamsk ekstremisme, is\xc3\xa6r dem som mist\xc3\xa6nkes for at v\xc3\xa6re medlem af det forbudte islamiske Hizb ut-Tahrir. Mellem 5.300 og 5.800 mist\xc3\xa6nkte ekstremister sidder i f\xc3\xa6ngsel._NEWLINE_Storbritanniens ambassad\xc3\xb8r i Usbekistan, Craig Murray, fremsatte i 2003 p\xc3\xa5stande om, at oplysninger blev fremskaffet fra arresterede under ekstrem tortur, og at de blev brugt af Storbritannien og andre vestlige demokratiske lande, som var mod brug af tortur._NEWLINE_Murray udtalte senere, at han f\xc3\xb8lte, at han tilf\xc3\xa6ldigvis var snublet over det, han kaldte "tortur ved hj\xc3\xa6lp af stedfortr\xc3\xa6dere". Han mente, at vestlige lande sendte folk til regimer og nationer, hvorom det var kendt, at information ville blive fremskaffet ved tortur og blive gjort tilg\xc3\xa6ngelig for dem._NEWLINE_Anklagerne f\xc3\xb8rte ikke til, at hans arbejdsgiver, Udenrigs- og Commonwealth-departementet, igangsatte efterforskning, og Murray sagde op, efter at disciplin\xc3\xa6re tiltag blev iv\xc3\xa6rksat mod ham i 2004. Det blev ikke p\xc3\xa5vist, at han havde misbrugt sin stilling. Departementet bliver selv efterforsket af det nationale efterforskningskontor pga. anklager om trusler, mobning og ofring af eget personale, som det blev rapporteret af Sunday Times (London) den 20. marts 2005._NEWLINE_F\xc3\xa6ngselsforholdene er d\xc3\xa5rlige, s\xc3\xa6rligt for dem som er d\xc3\xb8mt for ekstremistisk aktivitet, og det antages, at et antal fanger har mistet livet i l\xc3\xb8bet af de sidste \xc3\xa5r p\xc3\xa5 grund af sygdomme p\xc3\xa5draget i f\xc3\xa6ngslerne og misbrug. Politistyrken og efterretningstjenesten bruger rutinem\xc3\xa6ssig tortur som efterforskningsteknik. Ingen uafh\xc3\xa6ngige politiske partier er blevet registreret, selv om de for f\xc3\xb8rste gang kunne foretage gr\xc3\xa6srodsaktiviteter og organisere kongresser. Efter bes\xc3\xb8g af FN\'s specialrapport\xc3\xb8r i tortur lavede Usbekistans regering et forslag til en handlingsplan for at gennemf\xc3\xb8re specialrapport\xc3\xb8rens anbefalinger._NEWLINE_I en rapport dateret 21. marts 2005 sagde Amnesty International:_NEWLINE_Tusindvis af mennesker er blevet tilbageholdt og f\xc3\xa6ngslet i Usbekistan p\xc3\xa5 p\xc3\xa5stande om "religi\xc3\xb8s ekstremisme". Blandt dem er medlemmer og formodede medlemmer af uafh\xc3\xa6ngige islamiske retninger, medlemmer af forbudte islamistiske og sekul\xc3\xa6re oppositionspartier og bev\xc3\xa6gelser samt deres sl\xc3\xa6gtninge. Amnesty International har modtaget gentagne anklager om, at politiet har torteret mange af de arresterede for at skaffe sig "tilst\xc3\xa5elser". Strenge straffe som d\xc3\xb8dsstraf er blevet id\xc3\xb8mt efter retssager, som lader til at have v\xc3\xa6ret meget uretf\xc3\xa6rdige._NEWLINE_Fra og med 2008 er d\xc3\xb8dsstraffen afskaffet og erstattet med livstidsf\xc3\xa6ngsel.'